作者：贺铸
词牌/韵律：望湘人

paragraphs: 厌莺声到枕，花气动帘，醉魂愁梦相半。
被惜馀薰，带惊剩眼。
几许伤春春晚。
泪竹痕鲜，佩兰香老，湘天浓暖。
记小江、风月佳时，屡约非烟游伴。
须信鸾弦易断。
奈云和再鼓，曲终人远。
认罗袜无踪，旧处弄波清浅。
青翰棹舣，白苹洲畔。
尽木临皋飞观。
不解寄、一字相思，幸有归来双燕。